VEGA præsenterer

**Gør bas-armen klar til Infernal i VEGA**

*Den 22. december slår Store VEGA for fjerde år i træk dørene op, så Infernal kan*

*sende københavnerne på juleferie med en solid omgang bangers i bagagen.*

Lina Rafn og Paw Lagermann er med deres selvskabte partymonster Infernal, en af de mest konsistente og dynamiske duoer i den danske musikbranche. De er notoriske kendt for deres unikke sceneshows, hvor der bliver fyret helt op for de sprængfyldte pophits fra første anslag. Folk bliver fanget og revet rundt!

Et Infernal-show er mere end bare en koncert. Det er en oplevelse. Når de optræder live, rives du ikke bare med på en rejse gennem deres imponerende række af udgivelser, publikum kan ”roligt” påregne en vis interaktion, som man aldrig helt ved, hvor ender. Det eneste, man ved, er: Det bliver vanvittigt.

Paw og Lina har stået trofast foran scenen siden 1997, og har siden været insisterende uafviselige med mere end 26 single-udgivelser, der alle på fornemste vis medvirker til at en Infernal koncert er et overflødighedshorn af hits.

Paw og Lina mødte allerede hinanden som teenagere og musikken blev hurtigt et vitalt omdrejningspunkt for de to venner, der har været et uadskilleligt makkerpar i to årtier. De fandt hinanden et sted mellem Herlev og Vanløse og har siden turnéret overalt fra Paris til Berlin. Grænserne bliver brudt med de vildeste, mest flamboyante, outrerede og teatralske optrædener.

**Fakta om koncerten**  
Infernal (DK)  
Tirsdag d. 22. december, 2020 kl. 20:00  
Store VEGA, Enghavevej 40, 1674 København V  
Billetpris: 230 kr. + gebyr  
Billetsalget starter i dag via vega.dk og Ticketmaster